Hvað þarf maður að vera orðinn gamall til að hefja lyftingar fyrir alvöru og neyta kreatíns ? Ef svo er hvers vegna ? Þó aldrei sé algerlega hægt að útloka slys þá er - ef rétt er staðið að málum - hverfandi hætta á meiðslum hjá börnum og unglingum við að lyfta lóðum . Nauðsynlegt er því að fólk með fagþekkingu ( íþróttakennarar , sjúkraþjálfarar ) kenni hverjum og einum æfingarnar og fylgist með þeim . Hins vegar hefur það að lyfta lóðum ekki sömu áhrif á vöðvana fyrir og eftir kynþroska . Börn strax í vöggu byrja að lyfta pela og léttum leikföngum sem er gott fyrir hreyfiþroska þeirra . Þeir fræðimenn sem mest hafa rannsakað þetta mæla með því að börn yngri en 7 ára noti ekki þyngdir nema þá mjög léttar ( og þá helst bolta eða léttar stangir án lóða ) . Mjög litlar rannsóknir eru til á áhrifum kreatíns á börn og unglinga . Hollusta kreatíns fyrir fullorðna er umdeild og efnið gagnast ekki nema þeim sem stunda lyftingar í mjög miklum mæli . Ekki er því hægt annað en að mæla gegn því að börn og unglingar undir 18 ára aldri neyti kreatíns .